Digteren Yahya Hassan blev i aftes overfaldet på Hovedbanegården i København. Det skriver Ritzau.

En gerningsmand har angiveligt slået den 18-årige stjernedigter i hovedet. Politiet har anholdt en mand af anden etnisk oprindelse end dansk i sagen.

Yahya Hassans tilstand efter overfaldet kendes endnu ikke, men ifølge Politikens oplysninger er han ikke blevet indlagt.

Overfaldet skete ifølge Københavns Politi på en perron.

»Han bliver genkendt dernede, da han er på stedet for at følge en veninde til toget«, siger vicepolitiinspektør Ove Bundgård Larsen fra Københavns Politis Station City om forløbet til Ritzau.

Han oplyser også, at gerningsmanden tirsdag bliver fremstillet i grundlovsforhør. Politiet har rejst sigtelse efter straffelovens paragraf 244, som er den milde voldsparagraf i straffeloven.